14 Jeremia o ne a bolela ditlhagiso tsa ga Jehofa le melaetsa ya katlholo a sa kgaotse, le fa go ntse jalo, mo pelong ya gagwe o ne a akantse ka taelo ya go ‘aga le go jala.’ (Jer. 1:10) Tiro ya gagwe ya go aga le go jala e ne ya nna le matswela. Bajuda bangwe mmogo le batho ba e neng e se Baiseraele ba ne ba falola fa Jerusalema e senngwa ka 607 B.C.E. Re itse ka Barekabe, Ebede-meleke le Baruke. (Jer. 35:19; 39:15-18; 43:5-7) Ditsala tseno tsa ga Jeremia tse di ikanyegang le tse di boifang Modimo di bontsha sentle ba gompieno ba nang le tsholofelo ya go tshela mo lefatsheng ba e leng ditsala tsa setlhopha sa Jeremia. Setlhopha sa Jeremia se itumelela go aga tumelo ya “boidiidi [jono] jo bogolo.” (Tshen. 7:9) Ka tsela e e tshwanang, ditsala tseno tse di ikanyegang tsa batlodiwa di itumelela thata go thusa batho ba dipelo di ikanyegang gore ba itse boammaaruri.